CELEX: 62021TN0648
Language: hu
Date: 2021-10-05 00:00:00
Title: T-648/21. sz. ügy: 2021. október 5-én benyújtott kereset – YD kontra FRA

2021.12.13.   
            
            
               HU
            
            
               Az Európai Unió Hivatalos Lapja
            
            
               C 502/36
            
         
      2021. október 5-én benyújtott kereset – YD kontra FRA
      (T-648/21. sz. ügy)
      (2021/C 502/54)
      Az eljárás nyelve: angol
      
         Felek
      
      
         Felperes: YD (képviselők: L. Levi és M. Vandenbussche ügyvédek)
      
         Alperes: az Európai Unió Alapjogi Ügynöksége
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az alperes igazgatójának határozatát, amelyben megtagadta tőle az egyéb alkalmazottakra vonatkozó alkalmazási feltételek (1) 12. cikke (2) bekezdésének a) pontja szerinti kivétel alkalmazását, és ennek következtében az egyéb alkalmazottakra vonatkozó alkalmazási feltételek 47. cikke c) pontjának ii. alpontja értelmében megszüntette a felperes szerződését;
               
            
                  —
               
               
                  szükség esetén semmisítse az alperes igazgatójának határozatát, amelyben elutasította a személyzeti szabályzat 90. cikkének (2) bekezdése alapján a felperes által a fenti határozattal szemben benyújtott panaszt;
               
            
                  —
               
               
                  rendelje el a felperes méltányosan 50 000 euróra tartott nem vagyoni kárának megtérítését;
               
            
                  —
               
               
                  az eljárási szabályzat 91. cikke értelmében pervezető intézkedésként kötelezze az alperest arra, hogy adja meg az újonnan kinevezett, számvitelért felelős tisztviselő által a tevékenységalapú költségvetésbe feljegyzett tapasztalatokkal kapcsolatos tájékoztatást és
               
            
                  —
               
               
                  az alperest kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes hat jogalapra hivatkozik.
      
                  1.
               
               
                  Az első jogalap azon alapul, hogy az alperes megsértette a felperes meghallgatáshoz való jogát, mivel a megtámadott határozatot az igazgató a felperes meghallgatása nélkül, az alperes jogi szolgálata vezetőjének negatív ajánlása alapján fogadta el
               
            
                  2.
               
               
                  A második jogalap azon alapul, hogy az alperes megsértette a jogbiztonság elvét. A felperes vitatja, hogy a kivétel megadásának eljárását megindító igazgatási feljegyzést az alperes szervezeti szolgáltatások részlegének vezetője bocsátotta volna ki, így nem egyértelmű, hogy ezen eljárást illetékes hatóság folytatta-e le. Ezenfelül nincs bizonyíték arra, hogy az alperes igazgatója jóváhagyta volna az igazgatási feljegyzést. A felperes azt állítja továbbá, hogy a szolgálati érdek értékelési szempontjai attól függetlenül egyértelműek, hogy azokat az illetékes hatóság fogadta-e el vagy sem.
               
            
                  3.
               
               
                  A harmadik jogalap azon alapul, hogy az alperes megsértette a pártatlanság elvét, mivel a felperes esetére vonatkozó ajánlást a felperes korábbi közvetlen felettese adta, aki nem tudta pályázatát a releváns szempontok szerint értékelni, és nem volt pártatlan.
               
            
                  4.
               
               
                  A negyedik jogalap azon alapul, hogy az alperes nyilvánvalóan hibásan értékelte a szolgálati érdeket és nyilvánvaló értékelési hibát vétett a megtámadott határozat indokolásában. A felperes arra hivatkozik továbbá, hogy az alperes megsértette a megfelelő ügyintézés elvét és visszaélt hatáskörével.
               
            
                  5.
               
               
                  Az ötödik jogalap azon alapul, hogy az alperes megsértette a megfelelő ügyintézés elvét, a gondoskodási kötelezettséget, a Charta 41. cikkét és a jogbiztonság elvét, mivel a felperes számára, aki az Egyesült Királyság állampolgáraként volt a személyi állomány tagja, majdnem két évig nem volt egyértelmű az alperessel szembeni jogállása.
               
            
                  6.
               
               
                  A hatodik jogalap azon alapul, hogy a megtámadott határozat felperes egészségi állapotán alapuló hátrányos megkülönböztetést valósít meg.
               
            
         (1)  Az Európai Közösség és az Európai Atomenergia-közösség tisztviselőinek személyzeti szabályzatáról és egyéb alkalmazottainak alkalmazási feltételeiről szóló 31. EGK és 11. Euratom rendelet (HL 1965. 45., 1385. o.).